7.2.2023
SK
Úradný vestník Európskej únie
C 47/137 Streda 6. júla 2022
15.
zastáva názor, že EÚ by mala určiť orgány OSN a iné multilaterálne organizácie, ktoré sú kľúčové pre podporu politického dialógu, konvergencie a politických riešení globálnych výziev a stanovovania noriem; zároveň by mala vymedziť jasné ciele a jasné priority pre dialóg s takýmito orgánmi a organizáciami a pre ich podporu vrátane rozpočtovej podpory; v tejto súvislosti pripomína, že EÚ a jej členské štáty sú už teraz hlavnými finančnými prispievateľmi OSN a mnohých jej agentúr a programov, ale že tento záväzok a podpora tejto organizácii sa nie vždy premietajú do väčšieho vplyvu EÚ, jej členských štátov a podobne zmýšľajúcich partnerov na kľúčových pozíciách agentúr OSN a na multilaterálnych fórach, čo je obzvlášť znepokojujúce v čase rastúcej asertivity nedemokratických režimov, ako je Rusko, na týchto fórach;
16. poukazuje na rastúci geopolitický význam noriem, najmä v oblasti technológií, a nalieha na EÚ, aby konala strategicky s cieľom stať sa veľmocou v oblasti stanovovania noriem na multilaterálnych fórach;
17. vyzýva EÚ a jej členské štáty, ako aj podobne zmýšľajúcich partnerov, aby ďalej zlepšovali svoju koordináciu, pokiaľ ide o zavedenie spoločnej podpory kandidatúr na vedúce pozície na multilaterálnych fórach; poukazuje na potrebu koordinácie s podobne zmýšľajúcimi partnermi v iných regiónoch sveta, pričom treba zohľadniť význam zásady spravodlivého geografického rozdelenia vedúcich pozícií a dôrazne sa zamerať na demokratické hodnoty;
18. v tejto súvislosti zdôrazňuje kľúčovú úlohu, ktorú zohráva Organizácia pre bezpečnosť a spoluprácu v Európe (ďalej len „OBSE“) ako pilier európskej bezpečnosti, a vyzýva na ďalšie posilnenie komplexného bezpečnostného prístupu tejto organizácie;
19. vyzýva EÚ, aby pri riešení aktuálnych a budúcich globálnych výziev spolupracovala s OSN, regionálnymi organizáciami, medzinárodnými fórami, ako sú G7 a G20, a ad hoc koalíciami, ako aj v rámci nich;
20. vyzýva Komisiu a VP/PK, aby ďalej rozvíjali svoju stratégiu na podporu multilateralizmu, a to i prostredníctvom pravidelne aktualizovaných usmernení, ako postupovať na rôznych fórach, vrátane otázok ako reforma systému OSN a významnejšia úloha alebo formálne zastúpenie EÚ a vízia nového globálneho poriadku s cieľom formovať ho spôsobom, ktorý by mohol oživiť multilateralizmus; domnieva sa, že EÚ bude musieť vytvárať aliancie s podobne zmýšľajúcimi partnermi s cieľom zabezpečiť rozvoj multilaterálnej spolupráce na rôznych fórach, ale tieto aliancie nebudú vždy zahŕňať tých istých aktérov, pričom cieľom musí byť vždy podpora účinného systému globálneho riadenia založeného na pravidlách;
21.
opakuje svoju pozíciu k vojenskej agresii Ruska voči Ukrajine, ktorú vyjadril v predchádzajúcich uzneseniach;
22. čo najdôraznejšie odsudzuje útočnú vojnu Ruskej federácie proti Ukrajine, ako aj zapojenie Bieloruska do tejto vojny a žiada, aby Rusko okamžite ukončilo všetky vojenské činnosti na Ukrajine a bezpodmienečne stiahlo všetky vojská a vojenské vybavenie z celého medzinárodne uznaného územia Ukrajiny; zdôrazňuje, že táto vojenská agresia a invázia predstavujú závažné porušenie medzinárodného práva; považuje ruskú inváziu na Ukrajinu nielen za útok na zvrchovanú krajinu, ale aj za útok proti zásadám a mechanizmu spolupráce a bezpečnosti v Európe a medzinárodnému poriadku založenému na pravidlách, ako sa vymedzujú v Charte OSN;
23.
víta pozastavenie členstva Ruska v Rade OSN pre ľudské práva (ďalej len „RĽP“); víta rozhodnutia medzinárodných organizácií, a to aj v oblasti kultúry a športu, o pozastavení účasti Ruska; vyzýva vedúcich predstaviteľov EÚ a ostatných štátov, aby vylúčili Rusko zo skupiny G20 a ďalších multilaterálnych organizácií spolupráce, ako sú Svetová obchodná organizácia, UNESCO a ďalšie, čo by bolo dôležitým signálom, že medzinárodné spoločenstvo sa nevráti k bežnému fungovaniu s agresorským štátom;
24. zdôrazňuje, že teraz musí byť prioritou úplné a účinné uplatňovanie existujúcich sankcií v celej EÚ a medzinárodnými spojencami EÚ; vyzýva EÚ, aby využila multilaterálne fóra na zabezpečenie účinnosti týchto sankcií;